Куковка

**Обична куковка**, скорей позната и под назву европска куковка (лат. *Cucolus canorus*), птица зоз шора куковкох (*Cuculiformes*). Населює обласци сиверней Африки и Евроазиї, од Портуґалиї и Ирскей на заходзе по Япон и Камчатку на востоку. По велькосци ше може поровнац зоз цукровку (серб. *гугутка*, *Streptopelia decaocto*), алє є ценшей збудови, а пирє єй углавним шиве. Попри специфичного звука яки прави, хтори звучи як ку-ку, файта общепозната и по паразитованю гнїздох других птицох. У фамелиї куковкох єст коло 60 розлични файти.

Обична куковка ма розпон кридлох од 55 по 60 центи, длужину цела од 32 по 34 центи и чежину 110-140 ґрами (самец) и 95-115 ґрами самичка. Кридла обичней куковки шпицасти, а заокруглєни хвост длугоки 13 до 15 центи. Док шедзи, випатра як кед би мала кратки ноги, хвост часто лепезазто розширя, а благо розширени кридла дакус виша.(3)

Тота файта ма два вариєтети. Попри розлики у фарби пиря (при єдному вариєтету воно шивше, а при другому фарба  ардзи), розликую ше и по фарби ирису, орубенцу коло очох и бази писку (джубку). Тота фарба при шивей вариянти блядожовта, а при червенкастей (фарба ардзи) блядокафова. При обидвох вариєтетох ноги жовти, а джубок, окреме при кореню, рогово шиви.

## Бивальнїк и розширеносц
Куковки жию у шицких климатских обласцох заходней палеоарктичней зони, у култивованих обласцох, як и у биотопох понад и сиверно од гранїци зоз лєсами, по динох при морским побережю и у скоро шицких животних штредкох медзи тима обласцами. Нєт их у арктичних тундрох и вельких, густих лєсох. Попри того, присуство птицох хтори обична куковка при гнїздзеню хаснує як домашнїх за свойо вайца одлучуюце. У Швайцарскей доказане же обичну куковку мож найсц и на висини од коло 2.400 метери, а у Индиї, у позарядових обставинох, жиє и на висини од 5.250 метери.(4)У подручох хтори обича куковка населює муши буц достаточно рижнородни структури як цо то травово поверхносци, пажички, живи огради, поєдинєчни стебла, а часто є и на рубцох  варошох.(2)

Сиверна гранїца пребувалїща куковкох приблїжно ше поклопює зоз сиверним поларним кругом, а южна доходзи до Гималайох, односно до коло 40. ступня ґеоґрафскей ширини.(2)(5)

## Селїдба
Куковки ше селя на вельки роздалєносци, першенствено вноци. Їх жимовалїща ше находза южно од екватора, а предносц даваю обласцом при чечуцих водох або саванох, зоз вельочисленима стеблами акацойох. Одроснути и млади птици напущаю штредню Европу на початку авґуста, а углавним ше врацаю у другей половки априла.(6)

Час врацаня вязани за ґеоґрафску ширину, та до южней Европи куковки сцигую уж у марцу, а до Скандинавиї аж початком юния.(7)

Куковка ше вецей раз спомина и у руских народних шпиванкох, та и у шпиванки:

*„Вилєцела куковичка з лєса желєного“*

*Вилєцела куковичка з лєса желєного;* 

*Прешли, прешли мойо рочки* 

*Жица радосного.*

*Вилєцела куковичка та почала кукац;*

*Будзеш мила и ти замну* 

*Кукац так и стукац.*

*Спомнєш ти мнє, моя мила*

*Голєм раз на днїну,* 

*А я тебе спомнєм мила,*

*Стораз на годзину.*

*Нє забувай, моя мила,* 

*Нашо млади лїта,*

*Док нам була наша любосц*

*У серденьку скрита.*

## Референци

## Литература

* Wyllie, Ian (1981). The Cuckoo. London: B.T. Batsford.

## Вонкашнї вязи
* The Rules of Life. BBC/Open University. 2005. Звучни запис
* Ageing and sexing (PDF; 2.4 MB) by Javier Blasco-Zumeta & Gerd-Michael Heinze
* ARKive Still photos and videos.
* Common Cuckoo - text in The Atlas of Southern African Birds https://sabap2.birdmap.africa/docs/sabap1/374.pdf

* „Tracking Cuckoos to Africa... and back again”.  British Trust for Ornithology.

## Ґалерия

Файл:Cuculus canorus (cropped).jpg|Обична куковка
Файл:024 Red-chested cuckoo at Kibale forest National Park Photo by Giles Laurent.jpg|Куковка з червенима першами
Файл:Cuculus canorus canorus MHNT.ZOO.2010.11.150.15.jpg|Ваїчка куковки
Файл:Common Cuckoo (Cuculus canorus) (15895320522).jpg|Куковка Cuculus canorus
Файл:Cuculus canorus canorus MHNT.ZOO.2010.11.150.43.jpg|Ваїчка рижних файтох куковкох
Файл:Banded Bay Cuckoo in Ajodhya Hills July 2024 by Tisha Mukherjee 01.jpg|Файта куковки

Катеґория:Животинї
Катеґория:Птици
Катеґория:Птици Азиї
Катеґория:Птици Европи
Катеґория:Птици Африки
Катеґория:Птици Сербиї